Proiect

**GUVERNUL REPUBLICII MOLDOVA**

**HOTĂRÎRE** nr.

 din \_\_\_\_ \_\_\_\_\_\_\_\_\_\_\_ 2016

**pentru aprobarea Regulamentului cu privire la**

**crearea şi funcţionarea ghişeului unic de coordonare**

**a itinerarelor pentru efectuarea instruirii practice în conducerea**

**autovehiculelor pe drumurile publice**

În  temeiul art.7 alin.(4) din Legea nr.161 din  22 iulie 2011 privind implementarea ghişeului unic în desfăşurarea activităţii de întreprinzător (Monitorul Oficial al Republicii Moldova, 2011, nr.170-175, art.496), precum şi în scopul coordonării itinerarelor pentru efectuarea instruirii practice în conducerea autovehiculelor pe drumurile publice prin intermediul ghişeului unic al autorităţii de licenţiere, Guvernul

HOTĂRĂŞTE:

1. Se aprobă Regulamentul privind crearea şi funcţionarea ghişeului unic de coordonare a itinerarelor pentru efectuarea instruirii practice în conducerea autovehiculelor pe drumurile publice (se anexează).

2. Camera de Licenţiere din subordinea Ministerului Economiei va întreprinde măsurile necesare privind implementarea ghişeului unic de coordonare a itinerarelor pentru efectuarea instruirii practice în conducerea autovehiculelor pe drumurile publice.

3. Acoperirea financiară a creării şi funcţionării ghişeului unic pentru eliberarea actelor permisive în domeniul instruirii personalului din domeniul transportului rutier se va efectua din contul şi în limitele alocaţiilor aprobate în bugetul Camerei de Licenţiere din subordinea Ministerului Economiei şi al Inspectoratului naţional de patrulare al Inspectoratului General al Poliției al Ministerului Afacerilor Interne.

4. Controlul asupra executării prevederilor prezentei hotărîri se pune în sarcina Camerei de Licenţiere din subordinea Ministerului Economiei şi Ministerului Afacerilor Interne, conform domeniilor de competenţă.

5. Prezenta hotărîre intră în vigoare în termen de o lună de la data publicării în Monitorul Oficial al Republicii Moldova.

**Prim – ministru Pavel FILIP**

**Contrasemnează:**

**Viceprim-ministru,**

**ministrul economiei    Octavian CALMÎC**

**Ministrul afacerilor interne Alexandru JIZDAN**

 Aprobat

 prin Hotărîrea Guvernului

 nr. \_\_\_ din \_\_\_\_\_\_\_ 2016

**REGULAMENT**

**cu privire la crearea şi funcţionarea ghişeului unic de coordonare**

**a itinerarelor pentru efectuarea instruirii practice în conducerea**

**autovehiculelor pe drumurile publice**

**I. DISPOZIŢII GENERALE**

1. Regulamentul cu privire la crearea şi funcţionarea ghişeului unic de coordonare a itinerarelor pentru efectuarea instruirii practice în conducerea autovehiculelor pe drumurile publice (în continuare - *Regulament*) este elaborat în vederea realizării unui sistem eficient de reglementare şi supraveghere administrativă a autovehiculelor utilizate în procesul de instruire practică a conducătorilor auto, corelarea şi integrarea acestei activităţi în sistemul general de mobilitate urbană paralel cu transportul de persoane şi mărfuri, precum și îmbunătățirea continuă a fluenţei şi securităţii traficului rutier.

2. Regulamentul stabileşte procedurile şi mecanismul de examinare şi coordonare de către autoritățile competente a itinerarelor pentru efectuarea instruirii practice în conducerea autovehiculelor în cadrul unităţilor de instruire licenţiate, conform legislaţiei în vigoare.

3. Prevederile prezentului Regulament se aplică procedurilor de eliberare a actelor permisive tuturor solicitanţilor care depun cereri de coordonare a itinerarelor pentru efectuarea instruirii practice în conducerea autovehiculelor pe drumurile publice, precum şi pentru instituţiile, organizaţiile şi personalul cu funcţii de răspundere, care direct sau indirect participă la procesul de instruire a conducătorilor auto.

4. Autorităţile competente şi responsabile de organizarea şi funcţionarea ghişeului unic de coordonare a itinerarelor pentru efectuarea instruirii practice în conducerea autovehiculelor pe drumurile publice (în continuare – *ghișeu unic*) sunt Inspectoratul naţional de patrulare al Inspectoratului General al Poliţiei al Ministerului Afacerilor Interne (în continuare - *INP*) şi Camera de Licenţiere care, de comun acord, exercită atribuțiile prevăzute de art. 7 lit. i) din Legea nr. 131-XVI din 07 iunie 2007  privind siguranţa traficului rutier, în vederea simplificării şi eficientizării procedurii de eliberare a actelor permisive privind coordonarea itinerarelor pentru efectuarea instruirii practice în conducerea autovehiculelor pe drumurile publice (în continuare – *acte permisive*), stabilite în Nomenclatorul actelor permisive eliberate de autorităţile emitente persoanelor fizice şi persoanelor juridice pentru practicarea activităţii de întreprinzător, anexă la Legea nr. 160 din 22 iulie 2011 privind reglementarea prin autorizare a activităţii de întreprinzător.

5. În sensul prezentului Regulament se utilizează terminologia definită în Legea nr. 131-XVI din 07 iunie 2007 privind siguranţa traficului rutier şi Regulamentul circulaţiei rutiere, aprobat prin Hotărîrea Guvernului nr. 357 din 13 mai 2009, precum și următoarele noțiuni:

**coordonare** (a itinerarelor) - complex de acţiuni efectuate de entitatea cu competenţe în domeniu în scopul stabilirii corespunderii după conţinut şi formă a schemelor de deplasare pe drumurile publice a autovehiculelor de instruire a candidaţilor în conducători de autovehicule cu actele normative în vigoare, prezentul Regulament şi cerinţele de mobilitate şi siguranţă rutieră;

**cursant -** persoană fizică care, conform procedurii prevăzută de legislaţie, solicită urmarea unor cursuri de pregătire teoretică şi practică în cadrul unităţilor de instruire a conducătorilor de autovehicule, în vederea obţinerii permisului de conducere;

**cerere** *-* formular completat conform cerinţelor indicate în Regulament şi depus pe propria răspundere de solicitant, în vederea coordonării itinerarelor;

**funcţionar al ghişeului unic -** angajat care exercită funcţiile prevăzute de prezentul Regulament şi alte acte legislative şi normative privind recepţionarea, stocarea, prelucrarea cererilor şi materialelor anexate la acestea;

**itinerare –** acte permisive (documente) care prestabilesc scheme obligatorii de deplasare pe drumurile publice la efectuarea instruirii practice în conducerea autovehiculelor, ţinînd cont de prevederile legislaţiei în vigoare şi cerinţele prezentului Regulament;

6. La baza realizării eficiente, raţionale şi prompte a activităţii autorităţilor, instituţiilor, organizaţiilor şi personalului cu funcţii de răspundere, care direct sau indirect participă la procesul de instruire a conducătorilor auto sînt următoarele principii:

1) ***legalității*** *-* itinerarele pentru efectuarea instruirii practice în conducerea autovehiculelor pe drumurile publice se elaborează, coordonează, monitorizează în strictă conformitate cu legislaţia în vigoare;

2) ***transparenţei şi accesibilității* -** coordonarea itinerarelor pentru efectuarea instruirii practice în conducerea autovehiculelor prin procedură mixtă în termene reduse, oferirea în mod deschis şi explicit a tuturor informaţiilor privind documentele înaintate spre coordonare şi consultarea cetăţenilor, întreprinderilor, precum şi altor părţi interesate în procesul respectiv;

3) ***abordării participative*** **-** implicarea părţilor interesate în procesul de elaborare, evaluare, coordonare şi monitorizare a Programelor de instruire practică şi itinerarelor pentru efectuarea instruirii din cadrul acestora;

4) ***responsabilității*** **-** decizia de asumare a răspunderii faţă de rezultatul scontat se impune în egală măsură, atît din partea persoanelor cu funcţii de răspundere din cadrul unităţilor licenţiate de instruire a conducătorilor de autovehicule, cît și din partea angajaţilor autorităţilor responsabile.

**II. ATRIBUȚIILE ȘI RESPONABILITĂȚILE AUTORITĂȚILOR RESPONSABILE DE ORGANIZAREA ȘI FUNCȚIONAREA GHIȘEULUI UNIC**

7. Unităţile de instruire a cursanților din domeniul transportului rutier au

următoarele atribuţii şi responsabilităţi:

1) elaborează, coordonează, monitorizează itinerarele de instruire în strictă corespundere cu actele legislative şi normative în vigoare, asigurînd fluenţa traficului, securitatea circulaţiei, siguranţa solicitanţilor în pregătirea practică şi personalului angajat, protecţia mediului ambiant;

2) concomitent cu depunerea actelor spre coordonare prin intermediul ghişeului unic al Camerei de licenţiere asigură, precum şi declară pe propria răspundere, îndeplinirea condiţiilor privind baza tehnico-materială şi competenţă profesională, veridicitatea datelor prezentate, fiind stabilită, ulterior în cadrul controlului, de către comisia mixtă formată din reprezentanţi ai Camerei de Licenţiere, Ministerului Afacerilor Interne şi Ministerului Educaţiei.

3) asigură respectarea itinerarelor în procesul de instruire, accesul şi conlucrarea cu reprezentanţii autorităţilor cu funcţii de control în domeniu.

8. Camera de Licenţiere a Ministerului Economiei are următoarele funcţii de bază în activitatea ghişeului unic:

1) organizează desemnarea responsabililor din cadrul autorităţilor de stat, care participă la activitatea ghişeului unic;

2) oferă persoanelor fizice şi juridice, informaţii cu privire la activitatea instituţiei în cadrul ghişeului unic, precum şi modalitatea de primire şi obţinere a documentelor care intră în sfera de competenţă a instituţiei;

3) repartizează spaţiu şi asigură complexul tehnic şi de program pentru activitatea ghişeului unic;

4) controlează activitatea reprezentanţilor desemnaţi şi aplică măsurile de rigoare în cazul perturbării activităţii ghişeului.

9. Inspectoratul național de patrulare al Inspectoratului General al Poliției este acreditat cu următoarele atribuţii şi responsabilităţi în cadrul ghişeului unic:

 1) asigură legalitatea şi respectarea normelor de conduită profesională a activitătii angajaţilor desemnaţi în cadrul ghişeului unic;

 2) oferă informaţii de interes public, pune la dispoziţia celor interesaţi, gratuit, formulare-tip, preia şi înregistrează reclamaţiile;

 3)  creează şi gestionează ţinerea unui Registru al itinerarelor instruirii practice în conducerea autovehiculelor, conform Legii nr. 71-XVI din 22 martie 2007 cu privire la registre, asigură autenticitatea, plenitudinea şi integritatea datelor din Registru şi accesul la datele publice ale acestuia;

4) asigură, în conformitate cu prevederile legislaţiei în vigoare, respectarea termenelor de examinare şi soluţionare a cererilor solicitanţilor, procesarea şi transmiterea informaţiei în termenele prevăzute de prezentul Regulament.

**III. ORGANIZAREA ACTIVITĂȚII GHIȘEULUI UNIC DE COORDONARE A ITINERARELOR PENTRU EFECTUAREA INSTRUIRII PRACTICE**

10. Ghișeul unic funcționează la sediul Camerei de Licenţiere, într-un spațiu repartizat pentru acest scop.

Coordonarea itinerarelor este efectuată de comun acord cu INP.

11. Activitatea ghișeului este organizată conform programului anual aprobat de către directorul Camerei de Licenţiere, care poate fi vizualizat pe pagina web oficială a Camerei ([www.licentiere.gov.md](http://www.licentiere.gov.md)), precum şi pe portalul guvernamental unic al serviciilor publice (www.servicii.gov.md).

12.Ghişeul unic are următoarele funcții:

1. recepţionează cererile solicitanților cu actele anexate,în conformitate cu prevederile legislației în vigoare;
2. asigură verificarea corectitudinii și completitudinii cererilor și a actelor prezentate;
3. verifică autenticitatea și legalitatea actelor prezentate;
4. asigură procesarea și transmiterea actelor recepționate către INP în procesul de examinare a actelor depuse de solicitant;
5. eliberează actele permisive;
6. creează şi întreţine registrele actelor permisive.

13. Funcţionarul ghişeului unic şi persoana responsabilă din cadrul INP, care participă la activitatea ghişeului unic au următoarele atribuţii:

1. informează solicitantul cu privire la procedura de depunere, modalitatea şi termenul de examinare, a cererii de coordonare a itinerarelor instruirii practice în conducerea autovehiculelor, precum şi modul de aplicare a principiului aprobării tacite;
2. recepţionează şi procesează cererea de coordonare a itinerarelor instruirii practice în conducerea autovehiculelor şi informează solicitanţii despre procedura de eliberare a actelor permisive, conform prevederilor Regulamentului;
3. verifică corectitudinea şi completitudinea cererii şi actelor prezentate, împuternicirile persoanei care depune actele, solicită şi anexează la cererea de solicitare a actelor permisive copiile de pe actele prevăzute la punctul 21 al prezentului Regulament;
4. stabileşte autenticitatea şi legalitatea actelor prezentate şi, după caz, acceptă sau restituie cererea de eliberare a itinerarelor instruirii practice în conducerea autovehiculelor, explicînd solicitantului motivele refuzului (verbal, în cazul în care cererea de solicitare a actului permisiv a fost depusă la sediul ghişeului unic, sau în scris prin scrisoare oficială motivată, în cazul depunerii de către solicitant a cererii în format electronic);
5. asigură implementarea principiului declaraţiei pe propria răspundere şi informează solicitantul despre responsabilitatea pe care o poartă şi despre sancţiunea care se aplică în cazul declarării unei informaţii intenţionat false;
6. după caz, transmite spre examinare cererea şi actele prezentate persoanelor responsabile din cadrul autorităţilor ce iau parte la activitatea ghişeului unic;
7. întocmeşte registrul de evidenţă a itinerarelor instruirii practice în conducerea autovehiculelor;
8. eliberează itinerarele pentru efectuarea instruirii practice în conducerea autovehiculelor pe drumurile publice;
9. asigură corectitudinea, integritatea şi protecţia informaţiei procesate şi transmise prin intermediul ghişeului unic şi poartă răspundere în conformitate cu legislaţia în vigoare.

**IV. CONDIŢIILE DE BAZĂ ŞI MODALITATEA PERFECTĂRII ITINERARELOR PENTRU EFECTUAREA INSTRUIRII PRACTICE ÎN CONDUCEREA AUTOVEHICULELOR PE DRUMURILE PUBLICE**

14. Itinerarele pentru efectuarea instruirii practice în conducerea autovehiculelor pe drumurile publice înaintate spre coordonare, se perfectează de către solicitanți în dependenţă de categoria autovehiculului, de exerciţiile planificate în „Curriculumul privind formarea profesională iniţială şi continuă de toate categoriile/subcategoriile”, aprobat prin ordinul Ministerului Educaţiei nr.1022 din 28 octombrie 2013 şi conform prezentului Regulament.

15. Perfectarea itinerarelor propuse este precedată de o perioadă de pregătire, examinare şi analiză a situaţiei rutiere în dependenţă de străzile şi drumurile, incluse în itinerare, ţinînd cont de următorii factori:

1) modelul şi tipul mijlocului de transport;

2) categoria drumurilor publice preconizate a fi incluse în itinerare;

3) infrastructura drumurilor şi obiectele rutiere;

4) intensitatea circulaţiei rutiere;

5) sectoarele de drum sau străzile cu un risc sporit al accidentelor rutiere;

6) exerciţiile planificate conform programului;

7) semnalizarea rutieră şi organizarea circulaţiei;

8) direcţionarea şi concentrarea fluxurilor de pasageri şi mărfuri pe anumite artere şi zone urbane.

16. La perfectarea itinerarelor de instruire se va evita deplasarea pe traseele cu risc sporit de accidente rutiere, intersectarea nodurilor de transport şi/sau a străzilor pe care se concentrează fluxurile de transport de pasageri sau mărfuri, care au ca efect mărirea spontană (două/trei ori) a intensităţii circulaţiei rutiere.

17. Schemele itinerarelor vor exclude planificarea şi organizarea instruirii practice a cursanţilor pe autostrăzi, pe sectoarele de drum, sau străzile pe care permanent circulă coloane oficiale ale Republicii Moldova, cît şi a altor state, pe arterele principale ale localităţilor, municipiilor şi sectoarelor acestora, precum şi în zonele rezidenţiale.

18. La perfectarea schemelor itinerarelor unităţile de instruire a conducătorilor de autovehicule, precum și persoanele responsabile de perfectarea acestora, urmăresc respectarea cerinţelor strict necesare în scopul prevenirii accidentelor rutiere, reacţionării prompte în prevenirea eventualelor perturbări ale traficului rutier şi sporirii dinamismului acestuia.

Fiecare itinerar include:

1) informaţiile cu privire la destinaţia rutelor de deplasare în dependenţă de categoriile/subcategoriile mijloacelor de transport;

2) semnalizarea rutieră;

3) poziţionarea obiectivelor de importanţă social-economică majoră;

4) restricţiile prevăzute de Regulamentul circulaţiei rutiere, aprobat prin Hotărîrea Guvernului nr. 357 din 13 mai 2009;

5) legenda privind lungimea itinerarelor (km) şi exerciţiile planificate.

19. Pentru localităţi se indică denumirea acestora, cît şi a străzilor, iar în afara localităților informaţia cu privire la categoria drumului (drum local sau naţional), precum şi numărul drumului(ex.: L1, R1, M1).

20. Schemele itinerarelor se semnează de către managerul unității de instruire a conducătorilor de autovehicule, totodată, se prevede într-o rubrică specială numele și prenumele persoanei responsabile pentru coordonare din cadrul INP, iar în cazul în care unitățile de instruire sunt amplasate în zona de frontieră, schemele itinerarelor urmează a fi coordonate și cu Departamentul Poliție de Frontieră a MAI.

21. Termenul de valabilitate al itinerarelor coordonate de către INP este de 5 ani.

22. În cazul în care pe unul sau mai multe sectoare de drum/străzi indicate în itinerare se efectuează reparaţii capitale privind construcţia sau reconstrucţia acestora, (excepţie reparaţiile curente) şi/sau pe drumurile publice respective a fost interzisă sau închisă circulaţia autovehiculelor, itinerarele se modifică şi se prezintă, în termen de 5 zile, pentru coordonare conform procedurii prestabilite de prezentul Regulament. Schimbarea aleatorie, în mod unilateral a itinerarelor de către managerul unităţii de instruire sau instructorul auto, fără coordonarea acestor modificări cu INP este interzisă.

**V. DEPUNEREA ŞI EXAMINAREA CERERII DE COORDONARE
A SCHIŢELOR ITINERARELOR DE INSTRUIRE**

23. Solicitantul depune o cerere (conform anexei prezentului Regulament) de coordonare a itinerarelor de instruire practică la ghişeul unic amplasat la sediul Camerei de Licenţiere (personal sau prin intermediul unui reprezentant împuternicit al său şi/sau prin scrisoare recomandată), sau în format electronic, accesînd pagina web oficială a Camerei de Licenţiere, prin intermediul sistemului informaţional automatizat al serviciilor publice „e-licenţiere” care oferă posibilitatea depunerii actelor privind obţinerea licenţei pentru genul: „Activitatea de instruire a personalului din domeniul transportului rutier”.

24. Cererea depusă în format electronic, semnată prin aplicarea semnăturii electronice, va corespunde cerinţelor faţă de documentul electronic, prevăzute de art.13-15 ale Legii nr. 91 din 29 mai 2014 privind semnătura electronică şi documentul electronic şi copiile scanate ale documentelor prevăzute în pct. 26 al prezentului Regulament.

25. Ca punct de referinţă a valabilităţii cererii depusă în format electronic şi termenelor de examinare a acesteia va servi timpul aplicării semnăturii electronice, în acest context numai după aceasta, documentului i se va oferi un statut cu putere juridică definită pe teritoriul Republica Moldova.

26. La cererea solicitantului privind coordonarea itinerarelor pentru efectuarea instruirii practice în conducerea autovehiculelor pe drumurile publice, depusă în adresa Camerei de Licenţiere în format electronic sau înregistrată în cancelaria Camerei de Licențiere odată cu depunerea actelor, prin intermediul ghişeului unic, al autorităţii de licenţiere, cît şi la adresa INP în modul stabilit, se vor anexa pe suport de hîrtie şi/sau, după caz, în mod electronic următoarele acte:

1) schema (format A3, A4) itinerarului de instruire practică în conducerea autovehiculelor pe drumurile publice;

2) procura prin care se atestă împuternicirea conferită de întreprindere unui sau mai multor reprezentanți de a perfecta actele corespunzătoare (excepţie pentru administrator/manager cu drept de semnătură din cadrul acestora);

3) copia buletinului de identitate a persoanei cu funcţie de răspundere sau, după caz, împuternicite de întreprindere pentru perfectarea actelor;

4) copia licenței privind activitatea de instruire a personalului din domeniul transportului rutier, excepţie, pentru cazul obţinerii iniţiale a acesteia;

5) lista mijloacelor de transport antrenate în instruirea practică, în dependenţă de tipul şi categoriile/subcategoriile mijloacelor de transport, cu condiţia îndeplinirii cerinţelor privind baza tehnico-materială pentru acest domeniu, conform cerinţelor legislaţiei în vigoare;

6) lista instructorilor implicaţi în instruire şi copiile de pe contractele de muncă, în dependenţă de categorie/subcategorie, precum şi confirmarea îndeplinirii condiţiilor de competenţă profesională.

27. Cererea nu este examinată şi se restituie în cazul în care nu este semnată şi nu sunt prezentate toate actele necesare, sau aceasta a fost depusă şi/sau semnată de o persoană care nu are împuternicirile legale.

În cazul în care cererea pentru eliberarea actului permisiv este respinsă, Camera de Licențiere informează imediat solicitantul despre acest fapt, printr-o scrisoare motivată.

28. În caz de respingere a cererii de eliberare a itinerarelor instruirii practice în conducerea autovehiculelor, solicitantul poate depune o nouă cerere după înlăturarea cauzelor care au servit drept temei pentru respingerea cererii precedente.

29. În cazul acceptării cererii, solicitantului i se acordă un act confirmativ prin care se probează faptul depunerii şi recepţionării valide a actelor şi data la care a fost depusă cererea, iar pentru cererile depuse în adresa Camerei de Licenţiere on-line prin intermediul reţelei Internet faptul este confirmat de borderoul expediat solicitantului/titularului prin poşta electronică, ce va conţine numărul şi data înregistrării acesteia.

30. Evidenţa cererilor privind eliberarea itinerarelor instruirii practice în conducerea autovehiculelor se efectuează în mod electronic.

31. Cererea de eliberare a itinerarelor instruirii practice în conducerea autovehiculelor se examinează gratis de către angajaţii desemnaţi conform atribuţiilor funcţionale din cadrul INP, cele depuse în adresa autorităţii de licenţiere prin intermediul serviciului e-licenţiere se examinează în termen de 5 zile lucrătoare din data prezentării acestora, iar cele adresate direct către INP pe suport de hîrtie, în termenul şi în modul stabilit de legislaţia în vigoare.

32. Se permite funcţionarului ghişeului unic şi angajatului INP, în cazul apariţiei unor suspiciuni în veridicitatea actelor anexate la cerere, şi/sau imposibilităţii îndeplinirii condiţiilor prevăzute de lege, efectuarea controlului suplimentar de verificare al acestora cu respectarea termenului general de examinare a cererii.

33. Dacă în procesul examinării actelor se constată că acestea conţin inexactităţi, Camera de licențiere și/sau INP informează solicitantul, prin scrisoare, despre necesitatea remedierii inexactităţilor şi/sau a deficienţelor constatate, procedura de examinare fiind reluată în ziua în care este prezentată informaţia privind remedierea acestora.

34. Actele permisive care stabilesc scheme obligatorii de deplasare pe drumurile publice la efectuarea instruirii practice în conducerea autovehiculelor, examinate şi expediate de INP în mod electronic autorităţii de licenţiere, produc acelaşi efect juridic ca şi documentele analogice pe suport de hîrtie, autentificate cu ştampilă şi semnate olograf.

35. Ridicarea actelor permisive pe suport de hîrtie se efectuează la sediul ghișeului unic, iar persoana responsabilă la momentul primirii cererii, verifică drepturile de mandatar ale persoanei împuternicite să perfecteze actele respective.

36. Funcţionarul ghişeului unic asigură:

1) corectitudinea, completitudinea şi protecţia informaţiei procesate şi transmise spre examinare subdiviziunilor competente;

2) procesarea şi plasarea informaţiei cu privire la eliberarea actelor permisive solicitate pe pagina web oficială a Camerei de Licenţiere.

37. În procesul de examinare a cererii privind obţinerea licenţei pentru genul: „Activitatea de instruire a personalului din domeniul transportului rutier” şi coordonării de către INP a itinerarelor pentru efectuarea instruirii practice în conducerea autovehiculelor, atît Camera de Licenţiere, cît şi INP sunt obligați să se conformeze principiului aprobării tacite reglementat în Legea nr. 235-XVI din 20 iulie 2006 cu privire la principiile de bază de reglementare a activităţii de întreprinzător.

38. Reperfectarea actului permisiv şi eliberarea duplicatului acestuia se efectuează în conformitate cu prevederile Legii nr. 160 din 22 iulie 2011 privind reglementarea prin autorizare a activităţii de întreprinzător.

39. Evidenţa actelor permisive eliberate solicitanţilor, sau remise în adresa autorităţii de licenţiere este efectuată prin ţinerea unui Registru al itinerarelor instruirii practice în conducerea autovehiculelor, conform Legii nr. 71-XVI din 22 martie 2007 cu privire la registre, care este gestionat de INP şi care asigură autenticitatea, plenitudinea şi integritatea datelor din Registru.

**VI. RĂSPUNDEREA**

40. Refuzul neîntemeiat de recepţionare/înregistrare,examinarea tardivă sau cu încălcări de procedură a cererii de coordonare a itinerarelor instruirii practice în conducerea autovehiculelor de către funcţionarul ghişeului unic sau angajatul INP responsabil de examinare, poartă răspundere în conformitate cu legislaţia în vigoare.

41. Perfectarea, coordonarea și nerespectarea prevederilor itinerarelor de instruire în conducerea autovehiculelor prin încălcarea cu bună-ştiinţă a cerinţelor legislaţiei în vigoare atrage răspunderea corespunzătoare, atît de către persoanele cu funcţii de răspundere din cadrul unităţilor licenţiate de instruire a conducătorilor de autovehicule, cît şi către angajaţii autorităţilor responsabile de activitatea ghişeului unic, după caz.

42. Refuzul nejustificat al solicitantului de a prezenta documentele sau de a comunica informaţiile prevăzute la punctul 26 şi/sau de a permite efectuarea verificărilor prevăzute la pct. 32 al prezentului Regulament, constituie motiv de respingere a cererii de coordonare.

43. Neasigurarea confidenţialităţii informaţiilor recepţionate în legătură cu desfăşurarea activităţii profesionale prevăzută de prezentul Regulament, constituie încălcare şi atrage după sine răspundere în conformitate cu legislaţia în vigoare.

44. Pentru încălcarea prevederilor prezentului Regulament, inclusiv în ceea ce priveşte înregistrarea şi transmiterea datelor cu caracter personal, asigurarea corectitudinii şi completitudinii informaţiei, angajații antrenaţi în activitatea ghişeului unic răspund în conformitate cu legislația în vigoare, după caz.

45. Controlul intern al activităţii ghişeului unic privind recepţionarea și examinarea cererilor de coordonare a itinerarelor de instruire în conducerea autovehiculelor este efectuat de către Ministerul Economiei şi Ministerul Afacerilor Interne, iar controlul extern de către autorităţile cu competenţe de control al acestor autorităţi, conform legislaţiei în vigoare.

Anexa

la Regulamentul cu privire la crearea şi funcţionarea ghişeului unic de coordonare a itinerarelor pentru efectuarea instruirii practice în conducerea autovehiculelor pe drumurile publice

**Modelul cererii de solicitare a coordonării itinerarelor pentru efectuarea**

**instruirii practice în conducerea autovehiculelor pe drumurile publice**

|  |  |
| --- | --- |
|  | **INSPECTORATUL NAŢIONAL DE PATRULARE** **AL INSPECTORATULUI GENERAL AL POLIŢIEI****al MINISTERULUI AFACERILOR INTERNE** |
|  |  |
|  | **De la** Denumirea întreprinderii: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Adresa juridică: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Numărul de telefon: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Poşta electronică: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Cod fiscal (IDNO): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Cont de decontare: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Contul bancar: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Codul băncii (BIC): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Banca beneficiară: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Date despre persoana care completează cererea:**Nume, prenume: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_IDNP: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Identificat prin \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (tipul actului)Seria \_\_\_\_\_\_\_\_\_\_ numărul \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Eliberat de \_\_\_\_\_\_\_\_ la \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (data eliberării) |

**C E R E R E**

Solicităm examinarea şi coordonarea schemele itinerarelor pentru efectuarea instruirii practice în conducerea autovehiculelor în cadrul unităţii de instruire **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,**

(denumirea întreprinderii)

în scopul obţinerii licenţei conform procedurii prevăzută de legislaţia în vigoare.

**\_\_\_\_ \_\_\_\_\_\_\_\_\_\_\_\_\_\_**20\_\_ **\_\_\_\_\_\_\_\_\_\_\_\_\_\_\_\_\_\_\_\_\_\_\_\_** (semnătura)

**Se anexează copiile următoarelor documente:**

1. Decizia de înregistrare a persoanei juridice, \_\_\_\_\_\_ file;

2.Schemele (formatul A3, A4) itinerarelor pentru efectuarea instruirii practice în conducerea autovehiculelor pe drumurile publice, \_\_\_\_\_\_ file;

3. Procură pentru persoanele împuternicite de întreprinderi pentru perfectarea actelor (excepţie pentru administratorul/managerul cu drept de semnătură din cadrul acestora), \_\_\_\_\_\_ file;

4.Copie de pe buletinul de identitate a persoanei cu funcţie de răspundere, (sau după caz) împuternicită de întreprindere pentru perfectarea actelor, \_\_\_\_\_\_ file;

5.Copie de pe licenţă privind activitatea de instruire a personalului din domeniul transportului rutier, excepţie cazul perfectării iniţiale a

acesteia, \_\_\_\_\_\_ file;

6. Lista mijloacelor de transport antrenate la instruirea practică, în dependenţă de tipul şi categoriile/subcategoriile acestora cu condiţia îndeplinii cerinţelor privind baza tehnico-materială pentru acest domeniu, conform cerinţelor legislaţiei în vigoare, \_\_\_\_\_\_ file;

7. Lista instructorilor implicaţi in instruire cu contractele de muncă şi copiile permiselor de conducere cu categoriile/subcategoriile pentru care va presta activitatea de instruire, certificatul de competenţă profesională, precum şi declaraţia pe propria răspundere despre lipsa antecedentelor penale şi contravenţionale,\_\_\_\_\_\_ file.